Tabarbarewar tsaro: Gwamnati za ta yi daukan sabbin Sojoji na gaggawa – Osinbajo ▷ Legit.ng
Tabarbarewar tsaro: Gwamnati za ta yi daukan sabbin Sojoji na gaggawa – Osinbajo
15 days ago 5674 views by Muhammad Auwal
Mataimakin shugaban kasa, Farfesa Yemi Osinbajo ya bayyana cewa akwai shirin daukan sabbin zaratan Sojoji nan bada jimawa ba a kokarin gwamnatin Najeriya na kara adadin jami’an tsaro domin su kawar da matsalar tsaro a kasar.
KU KARANTA: Gwamna El-Rufai ya kara karfafa tsaro a tashar jirgin kasa dake Rigasa Kaduna
Premium Times ta ruwaito Osinbajo ya bayyana cewa: “Muna yin duk mai yiwuwa don ganin an kawo karshen matsalar tsaro, muna tafiyar da tsaron nan yadda ya kamata, daga ciki har da aika Sojoji bakin daga domin yaki da Boko Haram a yankin Arewa maso gabas.
Bugu da kari mataimakin shugaban kasa Osinbajo ya bayyana ma fastocin cewa gwamnati na sane da matsalolin da ake samu a garuruwan Arewacin Najeriya, kuma a shirye suke su magance wadannan barazanar tsaro.
Daga karshe Osinbajo ya yi kira ga malaman addinin dasu kawo shawarwari da zasu iya taimaka wajen kawo karshen matsalar. Shi ma a nasa jawabi, shugaban kungiyar, Bishop Mbayo Japhet yace sun kai ziyarar ne don bayyana goyon bayansu ga gwamnatin shugaban kasa Buhari da Osinbajon kansa.
A wani labari kuma, Kungiyar Boko Haram dake biyayya ga kungiyar ta’addanci ta duniya, ISIS, watau ISWAP ta kashe wasu zaratan dakarun Sojin Najeriya guda uku tare da kwace motocin yaki guda biyu a wani hari da suka kai ma Sojoji a ranar Juma’a.
Mazauna garin Askira sun bayyana cewa yan ta’addan sun dira garin ne da tsakar daren Juma’a a cikin wasu motocin a kori kura guda biyu da suka daura ma bindigu tare da alburusai, inda suka yi ta fafatawa da Sojoji da matasa yan sa kai a garin.
Yemi OsinbajoHausa NewsTsaron LafiyaLabarin Sojojin Najeriya
Yanzu Yanzu: Ofishin jakadancin China ta dakatar da ba yan Najeriya biza